過東流聖感寺
作者：劉弇
朝代：宋

paragraphs: 客從西南來，明發倦流徙。
寅緣泊煩促，羈鳬染寒水。
祇園開陽方，百年此經始。
陂陀一水去，騰蹴數峰峙。
軒楹仍東闢，晚秀皖如洗。
物隨眄睞移，一息間三起。
僧閒神自定，童野髮不理。
平生腐儒計，鞍肉蝕兩髀。
眼力耗蠅頭，半豁綴旒齒。
崖澗飽所經，茲乃形性侈。
疾走影不休，兼忘竟何是。